

Αρκαλοχώρι, 22/ 03/2025

Προς: ΜΜΕ

**ΔΕΛΤΙΟ ΤΥΠΟΥ**

**Κέφι, αυθορμητισμός, πολιτικά μηνύματα και χιλιάδες κόσμου στο μοναδικό Καρναβάλι του Αρκαλοχωρίου**

Με μεγάλη επιτυχία, πραγματοποιήθηκε και φέτος το Καρναβάλι Αρκαλοχωρίου, με κύρια χαρακτηριστικά το κέφι, τον αυθορμητισμό και την χαρούμενη διάθεση. Το Καρναβάλι του Αρκαλοχωρίου είχε παλμό με τη συμμετοχή 1000 και πλέον καρναβαλιστών, 20 αρμάτων/ομάδων και πάνω από 8.000 κόσμου που απόλαυσε την καρναβαλική παρέλαση.

Οι συμμετέχοντες στο Καρναβάλι, άφησαν στην άκρη τα προβλήματα και φόρεσαν το μεγαλύτερο τους χαμόγελο και μέσα σε ένα γιορτινό κλίμα γεμάτο θετική ενέργεια, μπήκαν στο πνεύμα της αποκριάτικης γιορτής, με τον κόσμο να χορεύει, να τραγουδά και να χαίρεται με το μοναδικό θέαμα.

Οι δρόμοι του Αρκαλοχωρίου γέμισαν με μικρούς και μεγάλους καρναβαλιστές, ντυμένους με εντυπωσιακές και ευφάνταστες στολές. Τα φαντασμαγορικά άρματα, έκαναν και πάλι την ατμόσφαιρα μοναδική ενώ από τη μεγάλη παρέλαση δεν έλειψαν η σάτιρα, ο αυθορμητισμός, και το χιούμορ δημιουργώντας τις συνθήκες για ένα από τα πιο πετυχημένα Καρναβάλια των τελευταίων ετών!

Με αποκριάτικη διάθεση και ο Δήμαρχος Μινώα Πεδιάδας Βασίλης Κεγκέρογλου ο οποίος μεταμφιέστηκε σε…Ντ’ Αρκαλιάν (εμφάνιση εμπνευσμένη από το μυθιστόρημα, «Οι τρεις Σωματοφύλασκες» του Αλέξανδρου Δουμά), ο Γενικός Γραμματέας του Δήμου, οι Αντιδήμαρχοι και άλλα στελέχη της Δημοτικής Αρχής, οι οποίοι έγιναν μία παρέα με τον κόσμο και συμμετείχαν στο επιτυχημένο Καρναβάλι.

Μάλιστα ο Δήμαρχος οδήγησε το τελευταίο άρμα των…κατεδαφίσεων με τη χαρακτηριστική επιγραφή, «Καλά κατεδαφίζουμε σύμφωνα με το Νόμο. μα οι άδειες για να χτίσουμε εχάσανε το δρόμο!», καυτηριάζοντας με αυτό τον τρόπο, μέσα από το πνεύμα της Αποκριάς ,τους αργούς ρυθμούς της οικιστικής ανασυγκρότησης της περιοχής.

«Το Καρναβάλι του Αρκαλοχωρίου διατηρεί ζωντανή την παράδοση του τόπου σε σχέση με τα αποκριάτικα δρώμενα και έθιμα της περιοχής ενώ οι καρναβαλιστές με τον αυθορμητισμό, το χιούμορ και το κέφι τους, έδωσαν κι πάλι το σύνθημα για μία μεγάλη και επιτυχημένη αποκριάτικη γιορτή στον τόπο μας. Ευχαριστούμε όσους συμμετείχαν στο εξαιρετικά επιτυχημένο - από όλες τις απόψεις- Καρναβάλι μας, αλλά και τον κόσμο που με τόση χαρά το παρακολούθησε», δήλωσε ο Δήμαρχος Βασίλης Κεγκέρογλου.

Την άψογη εκδήλωση παρουσίασαν με πολύ χιούμορ και αλληλεπίδραση με τον κόσμο, ο Αλέκος Γερογιαννάκης και η Μιχαέλα Γιαπιτζάκη ενώ οι Αντικρουστοί έδωσαν παλμό στο Καρναβάλι με τον ήχο των τυμπάνων τους!

Μετά την παρέλαση, η γιορτή συνεχίστηκε με ένα πάρτι, με τη συμμετοχή καρναβαλιστών και πολιτών στα καταστήματα εστίασης του Αρκαλοχωρίου.